મારી દષ્ટિએ એ પુત્ર આજના યુગનો શ્રવણ કહેવાય અને એ પુત્રવધૂ આજના યુગની સતી ગણાય. સમાજનું એક કડવું સત્ય એ છે કે ઘણી પુત્રવધૂઓના કારણે સાસુ-સસરાને ઘરડાંઘરમાં પાછલી ઉંમરે રિબાવું પડતું હોય છે, પરંતુ બીજી તરફ રળિયામણું સત્ય પણ જોવા મળે છે. ઘરની આર્થિક સંકડાશમાં પોતે નોકરી કરીને પતિને આર્થિક ટેકો કરતી, ઘરની જવાબદારી નિભાવતી, પોતાનાં સંતાનોના એજ્યુકેશન માટે સમય ફાળવતી અને છતાં ફેમિલીના વડીલોનું સન્માન જાળવતી પુત્રવધૂઓ પણ જોવા મળે છે. નેગેટિવ બાબતોની નિંદા જરૂર કરીએ, પણ પોઝિટિવ બાબતોને પુરસ્કારવાનું ન ચૂકી જઈએ તો સામાજિક રિલેશન્સમાં બેલેન્સ જળવાશે.